আমার ছোট বেলার খুব প্রিয় একটা গানের কলি ছিল “ বার লক্ষ তেত্রিশ কোটি রইল মা তোর বেটা বেটি, তাদের নিয়ে ঘর করিস মা ওদের করি করিস দাসি”। গানের চেয়ে তখন রাক্ষস খোক্ষস এর গল্প বেশী ভাল লাগত কিন্তু তার পরও সুর, তাল, লয় এসব কিছু না বুঝলেও এই গানটা সবসময় আমাকে শিহরিত করত। পরে জেনেছি ক্ষুদিরাম নামের এক যুবক বৃটিশ শাসনের বিরুদ্ধে আন্দোলন করতে যেয়ে ফাঁসির মঞ্চে দাড়িয়ে এই গানটি গেয়েছিল। এর অনেক অনেক দিন পর আরেকটি গানের কলি আমার সমস্ত সত্ত্বাকে আন্দোলিত করেছে ১৯৮৮ ইং সনের প্রবল বন্যায় সাড়া দেশ যখন পানিতে ডুবেছিল তখন তৎকালিন রাষ্ট্রপ্রধান দেশের এ প্রান্ত থেকে ও প্রান্ত পর্যন্ত অসহায় বন্যার্তদের পাশে দাঁড়ানোর জন্য এদশের যুব সমাজকে একত্রিত করতে গেয়ে ছিলেন “ তোমাদের পাশে এসে/ বিপদের সাথি হতে আজকের চেষ্টা আমার/ তোমাদের সাথে নিয়ে/ সব ব্যাথা ভুলে গিয়ে আমিও যে হব একাকার”। আমি তখন জাতীয়তাবাদী ছাত্রদলের একজন কর্মী । ১৯৮৫ সারা দেশে সামরিক শাসনের বিরুদ্ধে ছাত্ররা আন্দোলন করছে। আমার আপন বড় ভাই ব্যাক্তিগতভাবে বঙ্গবন্ধুর আদর্শে বিশ্বাসী চাঁদপুর সরকারী কলেজের দ্বিতীয় বর্ষের ছাত্র কিন্তু ছাত্র রাজনীতির সাথে তেমন একটা সম্পর্ক নেই। তাহার ক্লাশ মেট এলাকার প্রভাবশালী একটি পরিবারের সন্তান জাতীয়তাবাদী ছাত্রদলের সাথে সম্পৃক্ত তার হাত ধরে আমরা সামরিক শাসনের বিরুদ্ধে মিছিল করতে যেতাম, ১০/১২ জনের খন্ড মিছিল, কোন একটা গলির মুখে আমরা বিক্ষিপ্ত ভাবি দাড়িয়ে থাকতাম এবং সুযোগ মত একজন রাস্তায় নেমে জ্বালো জ্বালো বলতেই চারিদিক থেকে আমরা একত্রিত হয়ে আগুন জ্বালো বলে দৌড়িয়ে মিছিল করতাম পুলিশ বা আর্মি তাড়া করলে বিভিন্ন গলিতে ঢুকে যেতাম। যেহেতু আমি তখন স্কুলের ছাত্র তাই পুলিশ ধরলেও আমি মিছিল করি নাই বললে তারা ছেড়ে দিত। ১৯৮৬ ইং সনে কলেজে ভর্তি হয়ে ছাত্রদলের রাজনীতির সাথে ওতপ্রোতভাবে জড়িয়ে পড়ি। কলেজ ছাত্রসংসদ নির্বাচনে আমার সেই রাজনৈতিক বড় ভাই ভিপি নির্বাচিত হন। আমি দেখেছি ছাত্র সংসদের টাকা কিভাবে লুট পাট হয়। দুই বছরের মাথায় আমি ছাত্র রাজনীতির এক অবিচ্ছেদ্য অংশে পরিনত হই। আমার নাম শোনেনি এমন লোক চাঁদপুরে খুব কমই পাওয়া যাবে। আমাকে অনেকে দেখেনি কিন্তু আমার নাম সবাই শুনেছে। মায়েরা তাদের সন্তানদেরকে ঘুম পাড়ানোর জন্য আমার নাম উচ্চারন করত।